F1 oorweeg alternatiewe renbane vir die 2020-seisoenArgieffoto (17 November 2019) (Foto: AP Photo/Nelson Antoine) Formule Een probeer steeds om planne te beraam om met die 2020-seisoen voort te gaan te midde van die Covid-19-pandemie en kan moontlik van renbane gebruik maak wat nie op die oorspronklike kalender geskeduleer is nie. “Ons is in ŉ gevorderde stadium om ŉ skedule saam te stel vir bykomende Europese wedrenne tot vroeg in September, insluitend wedrenne tydens die tradisionele Augustus-vakansie,” het Chase Carey, uitvoerende hoof van F1, tydens ŉ perskonferensie met beleggers gesê. “Ons is in gesprek met promotors en renbane wat nie tans op die 2020-kalender is nie sodat ons kan seker maak ons het alle opsies oorweeg.” Hockenheimring in Duitsland is een van die renbane wat moontlik deel kan vorm van die Europese been van die nuwe skedule. “Ons het twee primêre uitdagings: om plekke te identifiseer waar ons die wedrenne kan hou en te bepaal hoe ons al die nodige partye en hul toerusting na daardie plek kan vervoer,” het Carey verduidelik. F1 beplan steeds om op 5 Julie te begin met die Oostenrykse Grand Prix en nóg ŉ wedren ŉ week later, by die Spielberg-renbaan. Tien wedrenne is reeds uitgestel of afgestel in die lig van die wêreldwye pandemie, maar alhoewel Carey gesê het die sport is “al hoe meer vol vertroue” vir ŉ kampioenskapseisoen, is daar “ŉ geringe moontlikheid dat daar glad nie in 2020 gejaag gaan word nie”. Die 2021-seisoen sal dan na verwagting voortgaan volgens beplanning.